03/10/2017 | Administración LocalMunicipal
Padrón
Aprobación definitiva da ordenanza reguladora da praza de abastos do Concello de Padrón

ANUNCIO: APROBACIÓN DEFINITIVA DA ORDENANZA REGULADORA DA PRAZA DE ABASTOS DO CONCELLO DE PADRÓN. Faise público, de acordo ao establecido nos artigos 70.2 da Lei 7/1985, do 2 de abril, reguladora das bases de réximen local, e 196.1 do Real decreto 2568/1986, do 28 de novembro, polo que se aproba o Regulamento de organización, funcionamento e réximen xurídico das entidades locais, que a Ordenanza reguladora da praza de abastos do Concello de Padrón, aprobada inicialmente polo Pleno na sesión realizada o 27 de xullo do 2017, quedou aprobada definitivamente ao non terse presentado ningunha reclamación ou suxestión durante o período de exposición ao público do expediente. Asemade publícase o texto íntegro da ordenanza que non entrará en vigor ata que transcorra o prazo ao que se refire o artigo 70.2 da Lei 7/1985. Contra este acordo, que pon fin á via administrativa, poderase interpoñer recurso contencioso-administrativo no prazo de dous meses, contados desde o día de publicación do presente anuncio no Boletín Oficial da Provincia da Coruña, ante o Tribunal Superior de Xustiza de Galicia, sen perxuízo de que se poida interpoñer calquera outro que se estime pertinente. ORDENANZA REGULADORA DA PRAZA DE ABASTOS DO CONCELLO DE PADRÓN EXPOSICIÓN DE MOTIVOS A presente ordenanza ten por obxecto regular o réxime de funcionamento e organización da Praza de Abastos de Padrón co fin de prestar este servizo público de conformidade co disposto nos artigos 25.2. i) da Lei 7/1985, do 2 de abril, reguladora das bases do réxime local. O seu fundamento é promover a concorrencia, competencia e multiplicidade de postos de venda de xeito que se preste un eficaz e bo servizo que beneficie indiscriminadamente a toda a poboación, poñendo a disposición dos cidadáns e das cidadás os produtos de consumo na mellor calidade posible e os prezos máis alcanzables CAPÍTULO I. DISPOSICIÓNS XERAIS Artigo 1. Obxecto. A presente ordenanza ten por obxecto regular e ordenar a actividade comercial que se desenvolve na Praza de Abastos do Concello de Padrón situada no Campo do Souto, e establecer o seu réxime administrativo. Artigo 2. Réxime xurídico.1. De conformidade co disposto no artigo 25.2. i) da Lei 7/1985, do 2 de abril, reguladora das bases do réxime local, o servizo de mercados é unha competencia propia dos Municipios.2. A prestación deste servizo desenvolverase de acordo co establecido nesta ordenanza e acordos e/ou resolucións que en aplicación da mesma se diten, sen que poida vulnerarse a liberdade de concorrencia respecto a outras iniciativas públicas e/ou privadas. Artigo 3. Actividades permitidas no interior da Praza de Abastos.1. A Praza de Abastos é un centro de abastecemento establecido polo Concello que ten como actividade principal a venda polo miúdo de artigos alimenticios en réxime de libre competencia mediante a concorrencia e multiplicidade de postos de venda tendentes a cubrir, na medida do posible, as necesidades da poboación.2. Non obstante o diposto no parágrafo anterior, tamén se poderán autorizar actividades de venda polo miúdo doutro tipo de artigos non alimenticios, así como, actividades de servizos coa finalidade de mellorar as prestacións que se ofrecen ás persoas usuarias da praza. En todo caso, estas actividades deberán ser compatibles coa venda de productos alimenticios.3. Non se autorizará, en caso ningún, a realización de calquera tipo de actividade que poida supoñer un risco para a seguridade, salubridade ou hixiene. Artigo 4. Descrición do inmoble.1. O inmoble onde se sitúa a Praza de Abastos ten a condición de ben de dominio público, destinado á prestación dun servizo público municipal, de acordo co artigo 4 do Real decreto 1.372/1986, do 13 de xuño, polo que se aproba o regulamento de bens das entidades locais, e o 79 da Lei 7/1985, do 2 de abril, reguladora das bases do réxime local.2. Todos os postos de venda existentes no mercado son propiedade do Concello, sendo pola súa natureza inalienables, imprescritibles e inembargables. Estes postos poderán ser transferidos de acordo ao procedemento establecido na presente ordenanza e sen prexuízo das limitacións temporais que, no seu caso, poidan establecer os pregos de condicións que regulen as licitacións dos postos.3. Entenderase por postos de venda tanto as “casetas” como os postos situados nas “bancadas”, segundo a denominación que ben sendo habitual no Concello de Padrón. Artigo 5. Natureza xurídica da ocupación dos postos de venda. A ocupación, en concreto, de cada posto revestirá os caracteres propios dunha concesión administrativa demanial, a cal outorgarase segundo os artigos 78 e seguintes do Real decreto 1732/1986, de 13 de xuño, polo que se aproba o regulamento de bens das Entidades Locais, os artigos 93 e seguintes da Lei 33/2003, de 3 de novembro, do patrimonio das Administracións públicas e demais normativa estatal, autonómica e local que a desenvolva ou complemente. Artigo 6. Titularidade da actividade comercial.1. A actividade comercial que se desenvolverá en cada posto estará a nome da persoa física ou xurídica autorizada polo Concello, podendo esta contratar os servizos de terceiras persoas, en cuxo caso deberá cumprir, baixo a súa exclusiva responsabilidade, as disposicións vixentes en materia laboral, de seguridade social e de seguridade e hixiene no traballo, ostentando a todos os efectos a condición de empresario respecto ao dito persoal. Estas contratacións deberán ser comunicadas ao Concello no prazo máximo de dez (10) días naturais desde que se produzan.2. Nin o titular nin o persoal contratado por este adquirirá relación laboral algunha co Concello de Padrón derivada da concesión demanial. CAPÍTULO II. DAS CONDICIÓNS DE FUNCIONAMENTO DO MERCADO Artigo 7. Condicións de venda dos produtos alimentarios.1. Todos os produtos alimentarios que se introduzan no recinto da Praza de Abastos, deberán cumprir as garantías hixiénico-sanitarias establecidas no Real decreto 640/2006, de 26 de maio, polo que se regulan determinadas condicións de aplicación das disposicións comunitarias en materia de hixiene, da produción e comercialización dos produtos alimenticios, e demais requisitos establecidos no Decreto 125/2014, do 4 de setembro, polo que se regula en Galicia a venda directa dos produtos primarios desde as explotacións á persoa consumidora final, ou en calquera outra normativa que lle resulte de aplicación ou que sustitúa ou modifique a citada.2. Os vendedores terán á vista as existencias dos artigos que expenden, sen que se poida apartar, seleccionar ou ocultar parte deles, podendo o Concello obrigar que sexan postos á venda incluso os que se atopen depositados nas cámaras frigoríficas.3. Así mesmo deberán ter á vista do público carteis, en caracteres perfectamente lexibles, que permitan ao público coñecer os prezos de venda de todos e cada un dos artigos á venda, quedando expresamente prohibido anunciar a voces tanto estes como os produtos e a súa calidade. Nestes carteis deberá tamén especificarse a unidade de medida (quilogramo, ducia, unidade, etc, segundo os casos) e a clasificación do artigo.4. Non se permitirá a venda mesturada de produtos de distinta procedencia, debendo cumprirse en todo caso a normativa vixente sobre etiquetado e presentación dos produtos, en particular o Real decreto 1334/1999, de 31 de xullo, polo que se aproba o norma xeral de etiquetado, presentación e publicidade dos produtos alimentarios, e o Real decreto 126/2015, do 27 de febreiro, polo que se aproba a norma xeral relativa á información alimentaria dos alimentos que se presenten sen envasar para a venda ao consumidor final e ás colectividades, dos envasados nos lugares de venda por petición do comprador e dos envasados polos titulares do comercio a retallo, ou calquera outra que modifique ou sustitúa esta. Artigo 8. Transporte e descarga dos produtos na Praza de Abastos.1. Para a entrada na Praza de Abastos destes produtos poderáselles requirir aos introdutores o documento-declaración acreditativa da propiedade, a súa orixe ou lugar de adquisición, unidades e peso e aqueloutros datos que se consideren axeitados. Así mesmo e en calquera momento poderáselles requirir aos vendedores a información sinalada anteriormente.2. A descarga dos xéneros efectuarase no horario establecido no artigo 11.2 da presente ordenanza e, en calquera caso, fóra do horario comercial do mercado. Fóra deste horario non se permitirá descarga ningunha. Non obstante, as persoas concesionarias poderán solicitar por escrito á Administración que se lles permita a descarga de xénero en horario distinto ao sinalado con carácter xeral, debendo indicarse as razóns que o xustifiquen. A autorización ou denegación da solicitude á que refírese o parágrafo precedente realizarase mediante acordo motivado que se lle notificará ao solicitante. En caso ningún poderá autorizarse o cambio ou ampliación do horario de descarga se este repercutise no normal funcionamento do mercado ou puidese afectar á seguridade, sanidade, hixiene ou demais aspectos relacionados coa saúde pública en xeral. Cando as mercadorías cheguen para a súa descarga fóra das horas sinaladas deberá acreditarse a devandita autorización.3. O transporte até o mercado e dentro do mesmo realizarase nas debidas condicións hixiénico-sanitarias, utilizando vehículos e medios de transporte axeitados.4. As ou os adxudicatarios dos postos serán responsables dos danos que se causen ao Concello ou a terceiras persoas con motivo do transporte, carga ou descarga dos xéneros. A colocación e depósito dos xéneros só se permitirá dentro dos postos ou lugares habilitados para elo, prohibíndose a utilización con tal fin das rúas ou pasos que deberán permanecer libres para a fácil circulación dos compradores. Así mesmo prohíbese o traslado das mercadorías dun posto a outro durante as horas de apertura comercial. O sinalado no presente parágrafo será tamén de aplicación aos envases, embalaxes e calquera tipo de refugallos, os cales tampouco poderán depositarse na superficie destinada á exposición e venda.5. O Concello non contraerá responsabilidade algunha por perdas, deterioración de xéneros, danos resultantes de causas de forza maior, roubo ou desaparición das mercadorías. Artigo 9. Prohibición da venda ambulante. Non se permite exercer ningún tipo de actividade de venda de calquera produto de forma ambulante ou permanente no recinto da Praza de Abastos sen a correspondente concesión ou autorización municipal, nin tampouco nas inmediacións deste inmoble agás o diposto para o mercado de venda ambulante que se realiza todos os domingos nos espazos públicos próximos ao mesmo. Queda totalmente prohibida a actuación de revendedores e de vendedores ambulantes con vehículos, postos móbiles ou desmontables, ou outros de calquera tipo instalados no recinto da Praza de Abastos así como nos seus arredores. Artigo 10. Actividades puntuais e autorizacións temporais.1. O Concello resérvase a potestade de organizar na Praza de Abastos actividades puntuais (feiras de saldos, exposicións, promoción de produtos, etc) nos espazos do inmoble non ocupados por ningún titular.2. Asemade o Concello poderá autorizar puntualmente no recinto da Praza de Abastos a venda de produtos procedentes da súa colleita, exclusivamente a aqueles agricultores produtores directos que o soliciten e obteñan a correspondente autorización municipal. Para isto deberán acreditar debidamente a súa condición de agricultores, o tipo de produtos que cultivan e pretenden vender, as cantidades aproximadas, as épocas da colleita, etc. Nestes casos outorgárselles unha autorización temporal, que non superará os meses (4) meses, sobre calquera dos postos que non teñan titular, aplicándoselles entón a condición de adxudicatario durante o tempo que dure a esta autorización e quedando suxeitos ás condicións establecidas na presente ordenanza. As persoas titulares dunha autorización temporal deste tipo non poderán obter unha nova, igualmente temporal, ata transcorridos doce (12) meses desde que se lle concedeu a anterior.3. Estas autorizacións temporais tamén poderán concederse a asociacións sen ánimo de lucro para o desenvolvemento das actividades que lle sexan propias. En todo caso, tampouco se poderán conceder por un período superior aos catro (4) meses e estarán sometidas á mesma prohibición de obter unha nova ata transcorridos doce (12) meses desde que se lle concedeu a anterior. Artigo 11. Horario comercial.1. A Praza de Abastos permanecerá aberta ao público de martes a domingo en horario comercial de oito horas e trinta minutos (8:30) a vinte horas e trinta minutos (20:30), respectando en calquera caso a normativa vixente e, en particular, a Lei 13/2006, do 27 de decembro, de horarios comerciais de Galicia.2. As persoas vendedoras poderán interromper o horario comercial de apertura ao público nun máximo de dúas (2) horas no día. Asemade poderán entrar e saír da Praza de Abastos unha hora antes do horario de apertura co obxecto de descargar e preparar as súas mercadorías e unha hora despois do horario de peche para a retirada das mesmas, limpeza do posto, apertura ou peche do mesmo ou outras similares.3. O Concello poderá modificar o horario establecido cando o aconselle o interese común, a seguridade, os horarios de transporte ou calquera outra circunstancia obxectiva.4. As persoas titulares dos postos están obrigadas a mantelos abertos e atendidos un mínimo de sete (7) horas ao día, durante os días e horario no que a Praza esté aberta ao público, agás durante os períodos de vacacións debidamente comunicados á administración municipal. O prazo máximo de peche por vacacións será dun (1) mes por cada ano natural, en períodos non inferiores a sete (7) días naturais, debendo ser comunicado ao Concello cunha antelación mínima de quince (15) días naturais ao inicio do período. No suposto de que a autorización municipal para o exercicio da actividade de que trate non coincida co inicio do ano natural, o período de peche por vacacións prorratearase en función do tempo que reste ata finalizar o ano. Quedan excluídos da posibilidade de peche por vacacións as autorizacións temporais ás que refire o artigo 10 desta ordenanza. CAPÍTULO III. USO E OCUPACIÓN DOS POSTOS Artigo 12. Obxecto das concesións administrativas.1. Corresponde ao Concello de Padrón a competencia para o outorgamento das concesións administrativas para a explotación dos postos da Praza de Abastos por parte de persoas físicas ou xurídicas.2. O obxecto da concesión é o dereito a ocupar, de modo privativo e con carácter exclusivo, un dos postos do mercado coa finalidade e obriga de adicalo á venda polo miúdo de artigos ou á prestación da actividade de servizos para o que o solicitase, sempre que estén entre os permitidos por esta ordenanza. Non poderá modificarse a actividade que se desenvolva no posto de acordo ao título concesional, agás autorización expresa do Concello.3. O órgano competente municipal determinará o prazo, número, modalidade, situación e dimensións dos postos da Praza de Abastos, os cales se describirán graficamente nun ou varios planos a escala, nos que figurará ademais o número e/ou letra identificativo de cada posto. Artigo 13. Titularidade das concesións administrativas.1. Poderán ser titulares de concesións as persoas físicas ou xurídicas nas que non concorra prohibición para contratar algunha segundo o disposto pola normativa de contratación do sector público, e que reúnan os requisitos legais precisos para o desenvolvemento da actividade que pretendan.2. A concorrencia sobrevida dunha prohibición para contratar determinará a extinción da concesión. Artigo 14. Peche ou traslado de postos de venda.1. Previo trámite de audiencia ás persoas afectadas, o Concello poderá pechar ou trasladar de posto a calquera concesionario sen xerar dereito a ningunha indemnización cando esta decisión se xustifique na necesidade de realizar obras de conservación ou mellora do recinto, na redistribución de espazos orientada a fomentar o rendemento comercial ou en calquera outra circunstancia análoga que redunde no beneficio da xeneralidade das persoas usuarias.2. O Concello tamén poderá pechar a Praza de Abastos durante o tempo preciso para a realización das obras de reforma, reparación, restauración, rehabilitación, conservación ou mantemento ou de calquera outro tipo, que sexan precisas para a satisfacción do interese público sen xerar dereito de indemnización algún a favor das persoas concesionarias. Artigo 15. Número máximo de postos de venda por titular.1. Cada licitador poderá optar a un máximo de dous (2) postos de venda quedando prohibida expresamente a anexión doutros que, aínda que figuren a nome doutra persoa, conformen unha única unidade de venda-negocio.2. Os postos, dentro do número máximo permitido, poderán ser contiguos para os efectos de poder dispoñer de maior espazo. Igualmente e con este obxectivo de dispoñer de dous postos contiguos poderase autorizar a permuta entre os titulares, sempre que ambos manifesten neste sentido a súa vontade e cumpran o resto dos requisitos e condicións establecidos nesta ordenanza e demais normativa aplicable.3. En supostos excepcionais, por acordo do órgano competente, e logo da proposta razoada do titular poderanse conceder máis de dous postos, en función das necesidades da actividade a realizar e o beneficio que para o interese público poida ter. Artigo 16. Expositores, mostradores e rótulos.1. As persoas titulares dos postos de venda poderán colocar expositores, mostradores e/ou rótulos previa autorización do Concello. Cando os postos sexan contigüos e conformen un único negocio, estes expositores, mostradores ou rótulos poderán unir ambas.2. En todo caso, os expositores, mostradores e rótulos deberán axustarse ao modelo que para estos efectos aprobe o órgano municipal competente. Artigo 17. Procedemento para as autorizacións temporais.1. Para o caso de vendas efectuadas polos propios agricultores de produtos de tempada, a adxudicación das correspondentes autorizacións temporais axustarase ao seguinte procedemento: a) Solicitude da persoa interesada indicando os produtos que desexe ofertar e o período para o que se solicita o posto. Só poderán ser titulares destas autorizacións as persoas físicas. b) Xunto coa solicitude sinalada no parágrafo anterior deberá achegar: i. Documento nacional de identidade, pasaporte ou tarxeta de residente. ii. Documentación acreditativa da súa condición de agricultor ou agricultora: recibo de pagamento da cuota da seguridade social no sistema especial para traballadores por conta propia agrarios do mes inmediatamente anterior á data de presentación da solicitude. iii. Documentación acreditativa de que teñen producción propia: título de propiedade ou do dereito de uso ou aproveitamento dos terreos, certificación catastral, etc. De non dispoñer desta documentación, a persoa solicitante relacionará e identificará os terreos nos que traballa e obtén a produción que pretende vender e o Concello poderá solicitar aos servizos municipais competentes os informes oportunos ao respecto. iv. Certificado de estar ao corrente das súas obrigas tributarias e coa Seguridade Social, ou autorización para a cesión de información relativa a obrigas tributarias e da Seguridade Social. c) O órgano competente, en función da solicitude e a dispoñibilidade de postos, poderá autorizar ou denegar a mesma, mediante resolución motivada que será notificada á persoa solicitante. d) As autorizacións poderán ser revocadas unilateralmente pola Administración concedente en calquera momento por razóns de interese público, sen xerar dereito a indemnización, cando resulten incompatibles coas condicións xerais aprobadas con posterioridade, produzan danos no dominio público, impidan a súa utilización para actividades de maior interese público ou menoscaben o uso xeral. e) A autorización o será para un período mínimo dun (1) mes e un máximo de catro (4) meses, sen posibilidade de prórroga. f) Unha mesma persoa non poderá ser titular de máis dunha autorización para ocupar postos eventuais. g) Queda prohibida a revenda de todos aqueles produtos previamente adquiridos en almacéns de distribución, lonxas e, en xeral, os que teñan unha orixe diferente á da propia explotación. h) As autorizacións outorgaranse directamente aos peticionarios que reúnan as condicións requiridas por orde de entrada da solicitude no rexistro xeral, salvo si, por calquera circunstancia, se encontrase limitado o seu número, en cuxo caso o serán en réxime de concorrencia valorándose en todo caso e sen prexuízo doutros posibles criterios a diversidade dos produtos a vender. Se a concorrencia non fose procedente, por non ter que valorarse condicións especiais nos solicitantes, mediante sorteo. i) A persoa a quen se lle conceda a autorización estará obrigada a abonar a taxa que, no seu caso, se estableza polo aproveitamento privativo do posto.2. O procedemento para as solicitudes de autorizacións temporais formuladas por algunha asociación sen ánimo de lucro, será o mesmo que o anterior coas seguintes especialidades: a) A solicitude deberá vir asinada pola persoa que obstente a presidencia da asociación. b) Deberán acompañar coa solicitude: i. Código de identificación fiscal da asociación e documento nacional de identidade, pasaporte ou tarxeta de residente da persoa que asina a solicitude. ii. Certificación acreditativa da representación que ostente a persoa que asine a solicitude en nome da asociación. iii. Os estatutos que rixen a asociación e calquera modificación dos mesmos. iv. Memoria descritiva dos produtos que desexen ofertar e/ou a actividade que pretende desenvolver e da relación que teñen cos obxectivos e finalidades propios da asociación. v. Certificación acreditativa de estar ao corrente das súas obrigas tributarias e coa Seguridade Social, ou autorización para a cesión de información relativa a obrigas tributarias e da Seguridade Social. c) As autorizacións outorgaranse directamente aos peticionarios que reúnan as condicións requiridas por orde de entrada da solicitude no rexistro xeral, salvo si, por calquera circunstancia, se encontrase limitado o seu número, en cuxo caso o serán en réxime de concorrencia valorándose o maior interese público nas actividades que pretendan desenvolver no posto e o maior número de persoas beneficiadas directamente por estas. Se a concorrencia non fose procedente, por non ter que valorarse condicións especiais nos solicitantes, mediante sorteo. CAPÍTULO IV. TRANSMISIÓNS DAS CONCESIÓNS ADMINISTRATIVAS Artigo 18. Réxime aplicable ás transmisións das concesións.1. A transmisión das concesións sobre os postos deberá realizarse da maneira que se regula neste Capítulo.2. No caso de que se produza de conformidade co disposto nesta ordenanza, os novos titulares sucederán en tódolos dereitos e obrigas aos anteriores titulares.3. O prazo da concesión en caso de transmisión de calquera natureza, contará para o novo concesionario, dende a data do inicio da concesión e non desde a transmisión. Artigo 19. Réxime das transmisións.1. Nas transmisións que teñan por causa a xubilación da persoa titular da concesión, por ter acadado a idade máxima de xubilación ou ter sido declarada legalmente incapaz para o desenvolvemento da actividade propia da concesión, estarase á vontade da persoa concesionaria manifestada por escrito.2. No caso de falecemento da persoa titular da concesión, estarase ao disposto no testamento en canto á persoa ou persoas a favor das que operará a transmisión Asimilarase á morte, a declaración de falecemento ou de ausencia da persoa titular, segundo establece a lexislación civil.3. As persoas interesadas na transmisión deberán solicitar a súa autorización ao Concello de Padrón debendo acreditar a produción de calquera das circunstancias indicadas nos apartados 1 e 2 deste artigo. Esta solicitude deberá presentarse no prazo máximo de seis (6) meses, contados desde o día do falecemento, xubilación, declaración de incapacidade para o desenvolvemento da actividade propia da concesión, declaración de falecemento ou declaración de ausencia, da persoa titular. En caso contrario, declárase extinguida a concesión, sen dereito a indemnización algunha por parte dos herdeiros ou do antigo concesionario, así como, polas persoas que pretenden adquirilas.4. Os postos tamén serán transmisibles por actos inter vivos e ademais as persoas xurídicas nos supostos de fusión, absorción ou escisión. Nestes casos, a solicitude deberá presentarse ao Concello con carácter previo á produción de calquera destas circunstacias e unha vez autorizada disporán dun prazo de seis (6) meses para formalizala e presentar no Concello o documento acreditativo desta formalización. De non acreditarse neste prazo, entenderase non transmitida e que o anterior concesionario segue sendo o titular, sempre que exista. No caso de que xa non exista declararase extinguida sen dereito a indemnización. De precisarse un prazo maior para levar a cabo as actuacións mercantís, poderá solicitarse unha ampriación do prazo acreditando debidamente o ou os motivos e resolvendo o Concello o que proceda. Esta solicitude deberá presentarse con anterioridade ao transcurso do prazo de seis (6) meses. Artigo 20. Requisitos das persoas adquirintes da concesión transmitida.1. As novas persoas titulares da concesión transmitida deberán cumprir os mesmos requisitos fixados nesta ordenanza para ser concesionario e sinaladamente as condicións previstas nos pregos de condicións reitores da adxudicación inicial dos postos.2. A nova persoa concesionaria terá os mesmos dereitos e obrigas que a anterior, e así deberá repoñer as garantías prestadas por esta última e quedará subrogada automaticamente nas débedas que en virtude da concesión tivera aquela.3. Tódalas transmisións deberán ser autorizadas por resolución do órgano competente, nos termos recollidos nesta sección e na normativa aplicable e previo pago das taxas establecidas na correspondente ordenanza fiscal. Artigo 21. Procedemento da transmisión.1. O procedemento para a transmisión axustarase ao previsto neste artigo.2. Iniciarase a instancia da persoa concesionaria, debendo constar na solicitude: a) Nome e apelidos ou razón social, enderezo e DNI, NIE ou pasaporte ou CIF, da persoa transmitente e da beneficiaria e, no seu caso, da persoa que a represente. b) De selo caso, acreditación da representación. c) Identificación do posto ou postos que se pretenden transmitir. d) Circunstancia que xustifica a transmisión conforme ao recollido no artigo 19, acompañando a documentación acreditativa correspondente.3. Recibida a solicitude de transmisión someterase o expediente a informe sobre a súa procedencia e remitirase aos servizos económicos municipais para que realicen a liquidación das taxas e dereitos que sexan de aplicación, así como das débedas que en relación co posto que se traspase existan co Concello.4. Autorizada a transmisión, o beneficiario disporá do prazo dun (1) mes para presentar no Concello a documentación acreditativa de cumprir cos requisitos fixados nesta ordenanza e nos pregos de adxudicación da concesión inicial, nos que se subrogará a tódolos efectos, para ser titular do posto transmitido e para poder exercer a actividade que pretende. Cumprimentado este trámite e dentro do mesmo mes procederase a formalizar o novo contrato en documento administrativo, que asinará a nova persoa concesionaria e a autoridade competente. No caso de non presentar a persoa beneficiaria a documentación requirida no prazo fixado ou non asinar o contrato, perderá o seu dereito a recibir a transmisión autorizada e extinguirase a concesión. Artigo 22. Autorización municipal.1. A transmisión dos postos prevista nesta sección, requirirá que se cumpra o disposto na mesma para que a transmisión se produza validamente.2. As transmisións dos postos que non conten con autorización municipal producirán a extinción da concesión sen dereito a indemnización algunha e, no seu caso, poderán dar lugar á imposición da sanción correspondente. Queda prohibido o subarrendo, aluguer ou calquera outra modalidade de cesión temporal dos postos da Praza de Abastos. Artigo 23. Permanencia na actividade.1. En calquera dos supostos de transmisión recollidos no artigo 19, os postos deberán continuar abertos e exercéndose neles a mesma actividade comercial autorizada. Soamente se permitirá a inactividade ou peche temporal por un período máximo de seis (6) meses a contar desde a data do falecemento, xubilación, declaración de incapacidade para o desenvolvemento da actividade propia da concesión, declaración de falecemento ou declaración de ausencia, da persoa titular e sempre previa solicitude ao Concello e acreditación da circunstancia en cuestión, presentada antes do remate deste prazo.2. Excepcionalmente poderá o Concello conceder unha ampriación deste prazo sempre que a parte interesada así o solicite expresamente e xustifique suficientemente os motivos que impiden cumprir o prazo de seis (6) meses.3. Se a inactividade ou peche excedera do prazo previsto inicialmente e, de selo caso, da ampriación autorizada, declararase extinguido calquera dereito sobre a titularidade do posto e vacante este, sen dereito a indemnización algunha polos particulares. CAPÍTULO V. EXTINCIÓN DAS CONCESIÓNS E AUTORIZACIÓNS Artigo 24. Causas de extinción das concesións administrativas.1. Sen prexuízo do disposto noutros artigos desta ordenanza, as concesións de postos da Praza de Abastos declararanse extinguidas polas seguintes causas: a) Morte da persoa titular, agás o establecido no artigo 19 desta ordenanza. b) Caducidade polo transcurso do prazo da concesión. c) Traslado da Praza de Abastos. d) Desaparición da Praza de Abastos. e) Renuncia da persoa titular. f) Desafectación do edificio da Praza de Abastos. g) Declaración de concurso ou insolvencia da persoa concesionaria en calquera procedemento. h) Perda dalgunha das condicións esixidas para optar á concesión, en especial a existencia de causa de incapacidade ou incompatibilidade para contratar, de conformidade co que se establece nas disposicións legais. i) Non ter solicitado a transmisión da concesión no prazo máximo de seis (6) meses desde que se produza o falecemento da persoa titular da concesión ou a súa xubilación ou a súa declaración de incapacidade para o desenvolvemento da actividade propia da concesión. j) Transmisión inter vivos da concesión sen autorización previa do Concello ou, no caso de terse autorizado, a non presentación da documentación acreditativa da súa formalización. k) Non presentar a persoa a favor da cal se transmite unha concesión, a documentación acreditativa de cumprir os requisitos fixados nesta ordenanza e nos pregos de adxudicación da concesión inicial ou non formalizar o novo contrato da concesión trasmitida, todo elo no prazo establecido dun (1) mes contado desde a notificación da autorización municipal para a transmisión. l) Sanción por parte da Administración Municipal pola comisión dunha falta moi grave, previa instrución do oportuno expediente e audiencia á ou ás persoas interesadas. m) Falta de pagamento, no prazo establecido nos pregos de condicións que regulen a licitación, do prezo inicial de adxudicación do posto ou postos que, no seu caso, se estableza. n) Falta de pagamento dunha anualidade das taxas que graven o aproveitamento privativo do posto ou postos, no prazo máximo establecido na correspondente providencia de prema que se dite no seu día, agás os supostos de solicitudes concedidas de fraccionamento ou aprazamento da débeda. o) Polas demais causas previstas nos pregos de condicións que rexerán cada concesión.2. No suposto de traslado da Praza de Abastos, outorgarase ao antigo concesionario un posto similar na nova praza polo tempo que reste da concesión. Artigo 25. Causas de extinción das autorización temporais. As autorizacións para a instalación de postos temporais extinguiranse, ademais de polas causas previstas no artigo anterior, polas seguintes: a) Pola non ocupación do espazo autorizado durante quince (15) días naturais consecutivos sen causa xustificada comunicada ao Concello e autorizada por este. b) Por ocupar un espazo distinto ao sinalado na autorización. Artigo 26. Indemnizacións ou restitución por danos e prexuízos. A extinción das autorizacións polos motivos recollidos nas disposicións anteriores non conlevará a favor da persoa concesionaria ou autorizada ningunha indemnización nin restitución por danos e prexuízos a cargo da Administración Municipal. CAPÍTULO VI. DO DESAFIUZAMENTO ADMINISTRATIVO Artigo 27. Prazo para o desaloxo. Declarada a extinción da concesión, calquera que sexa a causa, o adxudicatario deberá desaloxar o posto no prazo máximo de quince (15) días naturais desde que sexa requirido formalmente para elo. Se no referido prazo non levara a efecto o desaloxo, o Concello poderá acordar o desafiuzamento en vía administrativa de acordo á normativa aplicable. En todo caso o posto de venda deberá quedar no estado de conservación e funcionamento adecuados. CAPÍTULO VII. DEREITOS E OBRIGAS DAS PERSOAS CONCESIONARIAS Artigo 28. Obrigas das persoas adxudicatarias. As persoas adxudicatarias das concesións administrativas e as titulares das autorizacións temporais deberán cumprir as seguintes obrigas: a) Rexentar o posto que lle foi adxudicado. b) As persoas vendedoras estarán obrigadas a usar mandilón, guantes e/ou gorros de protección segundo o produto de que se trate. c) As persoas vendedoras de produtos alimenticios deberán estar habilitados mediante a posesión do carné de manipulador/a de alimentos que outorga a Consellería de Sanidade da Xunta de Galicia. d) Manter en perfecto estado de conservación, aseo e limpeza os seus respectivos postos, obras e instalacións e a parte do corredor de servizos lindeira co posto. e) Facer un uso axeitado das instalacións comúns do mercado, evitando a acumulación de mercadorías nos corredores e escaleiras, así como o vertido de augas residuais e lixo. f) Abrir e pechar o posto puntualmente segundo o horario establecido. g) Satisfacer puntualmente o prezo de adxudicación que, no seu caso, poida establecerse e as taxas correspondentes. h) Realizar o depósito ou verquido de residuos nas horas establecidas e nos colectores ou recipientes destinados para tal fin nas dependencias ou proximidades da Praza de Abastos, trasladándoos en bolsas que impidan perder ou derramar o seu contido, que baixo ningún concepto poderá ser tirado aos corredores e outros lugares comúns. i) Atender ás persoas compradoras coa debida deferencia. j) Responder dos danos causados no posto, nas instalacións ou no edificio da Praza de Abastos. k) Comunicar por escrito ao Concello as altas e baixas das persoas que traballen no posto, debendo facelo no prazo máximo de dez (10) días naturais a partires do seguinte ao que se produzan as citadas situacións. l) Comunicar por escrito ao Concello a situación de baixa laboral, no prazo máximo de dez (10) naturais desde que se produza, para os efectos de xustificar a ausencia no posto. m) Cumprir coa normativa vixente en materia laboral, de seguridade social e fiscal que sexa de aplicación á actividade que se desenvolva. n) Empregar instrumentos de pesar e de medir axustados aos modelos autorizados, podendo o Concello, a través do persoal ao seu cargo, verificar a exactitude destes instrumentos, sen prexuízo das funcións de inspección que teñan encomendadas outras Administracións Públicas. o) Ter á vista os produtos que comercialice sen que poidan ocultar, apartar ou seleccionar unha parte das existencias, salvo que pola súa cantidade ou pola forma de disposición non poidan ser colocados á vista. p) Dispor de follas de reclamacións, sen prexuízo de que o público poida presentar as reclamacións que consideren oportunas ao Concello a efectos informativos para que este adopte as medidas que considere pertinentes. q) Declarar os datos que solicite a Administración Municipal para os efectos estatísticos e de información e cantos outros poidan ser requiridos. r) Acatar e cumprir as ordenanzas municipais e as instrucións que dite o Concello para o bo funcionamento da Praza de Abastos. s) Acatar e cumprir as instrucións recibidas das autoridades sanitarias. t) Colaborar co persoal responsable sanitario e municipal no exercicio das súas funcións. u) Conservar os documentos xustificativos da compra dos produtos, con identificación do nome do vendedor por xunto, o seu enderezo, NIF ou CIF, data e produto. v) As persoas vendedoras estarán obrigadas a entregar, agás renuncia da ou do interesado, recibo, ticket ou factura da operación de compra. w) Ter exposto ao público un taboleiro con prezos de todos os xéneros que expendan e, ademais, colocarán sobre as mercadorías bandeiriñas ou carteis en que se consigne o prezo por quilo, ducia ou unidade, e a clasificación do artigo, así como as demais mencións esixidas pola normativa aplicable. x) Realizar pola súa conta e cargo as obras que as persoas titulares dos postos ou o Concello estimen necesarias para que estes estean en todo momento en perfecto estado de conservación e uniformidade. Estas obras serán esixidas ou autorizadas polo Concello, previos os preceptivos informes do Departamento Municipal de Urbanismo. y) Cumprir as demais obrigas que resulten da presente ordenanza e da lexislación sectorial aplicable en cada momento. Artigo 29. Custos a cargo da persoa titular do posto. Serán por conta da persoa titular de cada posto os custos de iluminación, enerxía eléctrica, teléfono, auga, refrixeración e demais servizos que instale, utilice ou consuma nel. Artigo 30. Custos a cargo do Concello de Padrón. A conservación, mantemento e limpeza do edificio, dos patios e instalacións de uso ou servizo común, así como a vixiancia da Praza de Abastos e a asistencia técnica da maquinaria e instalacións de servizo común serán obrigas que asumirá o Concello. Artigo 31. Labores de limpeza.1. A limpeza interior dos respectivos postos e instalacións adscritas a cada un deles será responsabilidade das persoas titulares.2. As persoas titulares dos postos deberán recoller as varreduras, os refugallos, os residuos e os obxectos inservibles que resulten das súas operacións, en recipientes pechados que deberán xestionar segundo o establecido pola normativa aplicable. Artigo 32. Corrección no trato.1. As persoas vendedoras deberán vestir correcta e aseadamente a indumentaria axeitada e atenderán ás e aos compradores coa debida amabilidade e deferencia, sen permitir que o público apalpe os artigos á venda. Empregarán bos modais nas súas relacións entre si, co público e cos representantes do Concello e cos outros praceiros.2. As persoas vendedoras deberán exhibir ao persoal sanitario e ao persoal municipal da Praza cantos artigos teñan para a venda, incluído os depositados nas cámaras, armarios ou vitrinas frigoríficas, sen que poidan opoñerse ao seu recoñecemento nin á súa inutilización si fosen declarados, tralo ditame da inspección sanitaria, nocivos para a saúde pública. Artigo 33. Prohibicións. Quédalles prohibido ás persoas titulares dos postos, ben por concesión ou autorización temporal, e ao seu persoal dependente: a) As vendas por xunto. b) Pregoar a natureza e o prezo das mercadorías e chamar ás ou aos compradores. c) Obstruír o tránsito nas zonas comúns da Praza de Abastos e expender as mercadorías fóra dos respectivos postos. d) Realizar obras e instalacións nos postos sen a previa autorización municipal. e) Cambiar a clase dos artigos de venda á que se destinase o posto sen autorización previa do Concello. f) Manter no posto sacos, caixas, envases ou utensilios baleiros ou pouco limpos ou que afecten ás condicións hixiénico-sanitarias do lugar. g) Dispor de recipientes e outros utensilios que faciliten manipulacións nocivas ou almacenar calquera clase de produtos insalubres. h) Utilizar recipientes ou medios de transporte que poidan ocasionar deterioro do pavimento do recinto. i) Tirar lixo e residuos nas dependencias ou zonas de afluencia do público. j) Expor os produtos que precisan regulamentariamente conservación por frío fóra dos mobles frigoríficos adecuados en cada caso. k) Reconxelar os alimentos que sufriran cambios de temperaturas que lles puidesen facer perder as súas condicións específicas. l) Vender a granel ou fraccionadamente cando estea prohibida dita forma de venda nas regulamentacións técnico-sanitarias ou normas específicas correspondentes do produto. m) Empregar papeis periódicos ou calquera outro impreso para envolver os produtos. Non terán a consideración de papel impreso o papel novo que leve consignado o nome e enderezo do vendedor ou outras indicacións sobre a cara que non vaia estar en contacto co alimento. Artigo 34. Dereitos das persoas concesionarias.1. Son dereitos das persoas titulares das concesións administrativas sobre os postos das Prazas de Abastos os seguintes: a) A utilización dos bens obxecto da concesión de conformidade co sinalado na presente ordenanza e nos termos da autorización concedida. b) A realización das vendas e transaccións que autoriza a concesión. c) O abastecemento de mercadorías, nas condicións e horarios que se establezan, facendo uso dos elementos comúns da Praza para tal fin. d) Solicitar a dispensa do despacho nos postos por causas xustificadas segundo o disposto na presente ordenanza. e) Solicitar do Concello a realización de obras ou reparacións necesarias nos elementos comúns da Praza que afecten ao funcionamento do posto. f) Trasmitir a concesión do posto, previa autorización municipal, nas condicións sinaladas na presente ordenanza e sen prexuízo das limitacións temporais que poidan establecer os pregos de condicións que regulen a licitación dos postos. g) Realizar obras no posto, previa autorización municipal. h) Solicitar e obter da Administración municipal a protección necesaria para poder prestar o servizo axeitadamente.2. As persoas titulares das autorizacións temporais terán estes mesmos dereitos do parágrafo anterior agás as indicadas nos apartados f) e g). CAPÍTULO VIII. DAS PERSOAS USUARIAS Artigo 35. Principio de igualdade. A prestación do servizo efectuarase de conformidade co principio constitucional de igualdade. A preferencia para a prestación do servizo corresponderá ao persoa que, con estrita suxeición á orde temporal, primeiro o solicite. Artigo 36. Dereitos das persoas usuarias.1. Son dereitos das persoas usuarias do servizo, os seguintes: a) Ter acceso aos servizos en condicións básicas de igualdade. b) Estar claramente informada das normas de funcionamento da Praza de Abastos, dos seus dereitos e obrigas. c) Ter a garantía de que os servizos se prestan con continuidade. d) Utilizar as instalacións referidas de conformidade coa presente ordenanza e a normativa xeral reguladora destas. e) Solicitar das autoridades municipais o correcto funcionamento e estado das instalacións, denunciando cantas irregularidades poidan observar nestas. f) Presentar os recursos, queixas e reclamacións procedentes contra os actos de xestión do servizo. g) Os demais dereitos recoñecidos pola normativa de aplicación.2. Estes dereitos deberán de ser garantidos polo concello, tendo dereito as e os usuarios a esixir a súa observancia a través dos sistemas de participación fixados na Lei 7/1985, do 2 de abril, reguladora das bases do réxime local e na Lei 5/1997, do 22 de xullo, da administración local de Galicia. Artigo 37. Deberes das persoas usuarias. Son deberes das persoas usuarias do servizo os seguintes: a) Cumprir as disposicións que regulan a utilización da Praza de Abastos. b) A utilización en xeral das instalacións incluídas no eido desta ordenanza de conformidade co seu destino e natureza, sen provocarlle dano ou menoscabo ningún e con pleno respecto aos dereitos das demais persoas usuarias. c) O acatamento das instrucións que, en cumprimento desta ordenanza ou da normativa xeral reguladora, lle sexan dadas polo Concello ou xestor responsable. d) Non tocar nin manosear as mercadorías expostas ao público, cando se trate de produtos alimenticios facilmente deteriorables. CAPÍTULO IX. OBRAS, INSTALACIÓNS E SERVIZOS Artigo 38. Autorización previa municipal. As obras e instalacións que se realicen nos postos requerirán a autorización previa do Concello, que poderá impoñer a clase e a calidade dos materiais de construción, as características estéticas, os modelos ou os tipos dos sistemas de ventilación, acondicionamento do aire, instalacións frigoríficas e cantas outras condicións considere axeitadas para manter a harmonía do recinto. Artigo 39. Reversión das obras e instalacións. As obras e instalacións realizadas nos postos reverterán libres de cargas e gravames ao Concello unha vez extinguida a concesión. Artigo 40. Obras a realizar pola administración.1. As persoas concesionarias dos postos consentirán forzosamente a execución de obras de interese común ou necesarias para o funcionamento dos servizos que acorde o Concello sen xerar dereito a indemnización.2. Non obstante o disposto no parágrafo anterior, se a consecuencia destas obras se impedise temporalmente o exercicio da actividade do titular, a taxa polo aproveitamento privativo do posto concedido que, no seu caso, se estableza, prorratearase proporcionalmente ao tempo de interrupción forzosa da actividade comercial nos termos establecidos na correspondente ordenanza fiscal. CAPÍTULO X. PROCEDEMENTO SANCIONADOR Artigo 41. Regulación. O procedemento sancionador tramitarase segundo o disposto no Real decreto 1.398/1993, do 4 de agosto, polo que se aproba o regulamento do procedemento para o exercicio da potestade sancionadora. Artigo 42. Clasificación das infraccións.1. Para os efectos desta ordenanza, as infraccións clasificaranse en faltas leves, graves e moi graves.2. Terán a consideración de faltas leves as seguintes: a) Non manter nas debidas condicións de conservación e limpeza os postos, panos, envolturas e accesorios. b) Rebordar coa mercadoría ou materiais as dimensións do posto. c) Ocupar coa mercadoría os elementos comúns do mercado. d) Ensuciar ou verter augas residuais nos corredores ou zonas comúns do mercado. e) Tratar con descortesía ao público, aos outros concesionarios ou aos empregados municipais. f) Introducir mercadorías fóra do horario establecido. g) Depositar os residuos fóra dos colectores. h) Non utilizar mandilón, guantes e/ou gorro de protección ou as medidas axeitadas hixiénico-sanitarias, segundo a normativa aplicable ao tipo de producto. i) Non comunicar ao Concello, no prazo establecido, as contratacións de persoal para atender o posto. j) Non comunicar ao Concello, no prazo establecido, a situación de baixa laboral. k) O incumprimento do horario de atención ao público, retrasos na apertura e peche anticipado sen causa xustificada. l) A falta de posesión de albarán xustificativo de compra da mercancía. m) Calquera outro incumprimento do disposto na presente ordenanza que non sexa cualificado como falta grave ou moi grave.3. Terán a consideración de faltas graves: a) A comisión de dúas faltas leves nun prazo de doce (12) meses. b) A desobediencia ás ordes municipais ou a negativa a colaborar cos servizos de inspección. c) O peche do posto durante máis de quince (15) días naturais sen motivo xustificado. d) Non ter as tarifas de prezos expostas ao público. e) A realización de obras menores que non afecten á estrutura do posto, sen autorización municipal. f) Incumprir os requisitos establecidos para a venda de produtos nos postos temporais. g) Situarse nunha localización distinta da sinalada na autorización outorgada para o posto de venda temporal. h) As ofensas ás persoas usuarias do servizo, aos funcionarios municipais ou a calquera outra persoa que se atope no mercado. i) Causar, dolosa ou neglixentemente, danos ao edificio, unidades comerciais e instalacións. j) Contratar persoal asalariado sen comunicación ao Concello ou á marxe das prescricións sinaladas pola lexislación vixente. k) Que os produtos postos á venda polos agricultores non reúna algún dos requisitos sinalados no artigo 10.4. Terán a consideración de faltas moi graves: a) A realización de actividades non amparadas pola concesión ou autorización. b) Manter o posto pechado durante máis de dous (2) meses sen autorización municipal. c) A transmisión da concesión sen autorización municipal. d) A deterioración grave das instalacións comúns da Praza de Abastos. e) A realización de obras no posto que poidan afectar á estrutura do posto ou do mercado sen a preceptiva autorización municipal. f) Causar dano intencionadamente ás instalacións. g) A comisión de dúas faltas graves nun período de doce (12) meses. Artigo 43. Sancións. Pola comisión das faltas indicadas imporanse as seguintes sancións: a) Faltas leves: multa de 30 euros a 750 euros. b) Faltas graves: multa de 751 a 1.500 euros. c) Faltas moi graves: multa de 1.501 a 3.000 euros e posibilidade de rescate da concesión ou extinción da autorización temporal sen dereito a indemnización Artigo 44. Prescrición das infraccións. A prescrición das infraccións producirase: a) Faltas leves: aos seis (6) meses. b) Faltas graves: aos dous (2) anos. c) Faltas moi graves: aos tres (3) anos. CAPÍTULO XI. DISPOSICIÓNS COMPLEMENTARIAS Artigo 45. Resolución de incidencias e interpretación.1. Todas as cuestións ou problemas referidos á Praza de Abastos, calquera que sexa a súa natureza e condición, non previstas na presente ordenanza ou na normativa aplicable, serán resoltas polo órgano competente do Concello.2. Calquera dúbida na interpretación da presente ordenanza será resolta, así mesmo, polo órgano municipal competente, sendo a súa resolución executiva, sen prexuízo dos recursos e/ou reclamacións que, de ser o caso, poidan interpoñer as persoas interesadas. DISPOSICIÓN TRANSITORIA PRIMEIRA. Concesións e autorizacións outorgadas con anterioridade á entrada en vigor da presente ordenanza.1. As persoas que na actualidade rexentan en réxime de concesión un ou varios postos na Praza de Abastos das denominadas “casetas” poderán permanecer ocupando estas durante o período no que a citada concesión estea en vigor, sen perxuízo dos supostos de rescisión ou extinción anticipada.2. As persoas que na actualidade aparezan como suxeitos pasivos no padrón fiscal correspondente ao exercicio 2016 da Taxa pola instalación de postos, barracas, casetas de venda, espectáculos ou atraccións en terreos de uso público, regulada na Ordenanza fiscal do Concello de Padrón número 17, por ter incorrido no feito impoñible consistente en ocupar un ou varios postos nas denominadas tradicionalmente “bancadas” da Praza de Abastos, conten ou non con autorización municipal para elo ou esté esta caducada por ter transcorrido o prazo máximo de vixencia, poderán continuar no uso do mesmo ou mesmos postos nas condicións existentes ao momento da entrada en vigor da presente ordenanza. Non obstante, este aproveitamento privativo quedará extinguido coa resolución do procedemento de adxudicación das novas concesións que se convoque no seu día de acordo ao establecido nesta ordenanza ou co outorgamento das autorizacións temporais tamén reguladas nesta ordenanza. Para estos efectos, no seu momento o Concello comunicará ás persoas que con esta consideración se recollan no devandito padrón fiscal, a data concreta na que deberán deixar libres e a disposición municipal os postos, con alomenos quince (15) días naturais de antelación. DISPOSICIÓN TRANSITORIA SEGUNDA. Transmisións e traspasos solicitados con anterioridade á entrada en vigor da presente ordenanza.1. As solicitudes de transmisións ou traspasos das concesións ou autorizacións concedidas na Praza de Abastos presentadas, no Rexistro Xeral de Entrada de Documentos do Concello de Padrón, con anterioridade á entrada en vigor da presente ordenanza que non fosen resoltas expresamente, rexeranse pola normativa vixente no momento da súa solicitude, sempre e cando no momento da entrada en vigor tivera tanscorrido o prazo máximo establecido para resolvelas. No suposto que non tivera transcorrido este prazo, rexeranse polo establecido na presente ordenanza e demais normativa aplicable no momento de entrada en vigor.2. Desde o día da entrada en vigor da presente ordenanza ata o día no que se resolva o procedemento de adxudicación das concesións administrativas sobre os postos da Praza de Abastos, o Concello de Padrón non autorizará ningunha transmisión ou traspaso das concesións ou autorizacións outorgadas con anterioridade, agás para os supostos de falecemento e demais situacións asimiladas a este, xubilación ou incapacidade para o desenvolvemento da actividade propia da concesión. O Concello de Padrón queda obrigado a convocar o devandito procedemento de adxudicación no prazo máximo dun (1) ano contado contado desde o día da entrada en vigor da presente ordenanza. DISPOSICIÓN DERROGATORIA. Quedan derrogados os artigos 2, 3, 4, 5, 6, 7, 10 e 12 da Ordenanza fiscal número 13 reguladora da Taxa pola ocupación de postos (casetas) no mercado cuberto, así como calquera outra disposición municipal anterior que resulte contraria ao establecido na presente ordenanza. DISPOSICIÓN DERRADEIRA PRIMEIRA. Habilítase á Xunta de Goberno Local do Concello de Padrón para modificar os días e o horario comercial de apertura e peche ao público da Praza de Abastos establecido no artigo 11 da presente ordenanza, así como o horario de descarga de produtos. DISPOSICIÓN DERRADEIRA SEGUNDA. A presente ordenanza, que consta de 45 artigos, dúas disposicións transitorias, unha disposición derrogatoira e dúas disposicións derradeiras, entrará en vigor tras a súa aprobación definitiva, unha vez publicada integramente no Boletín Oficial da Provincia e transcorrido o prazo ao que se refire o artigo 65.2 da Lei 7/1985, do 2 de abril, reguladora das bases do réxime local, permanecendo en vigor ata a súa modificación ou derrogación expresa. Padrón, 28 de setembro do 2017 O Alcalde Asdo. Antonio Fernández Angueira